text: Гарет, Иско, Марсело – емоциите на триумфа и раздялата с Реал - Bgfootball.com
  Начало » Гарет, Иско, Марсело – емоциите на триумфа и раздялата с Реал
  Играчи с по пет купи на Европа, снимка: ФК Реал Мадрид
  Реал Мадрид сложи брилянтна брошка на тежкия си и щастлив сезон 2021/2022 с извоюването на 14-та корона на Европа, побеждавайки с 1:0 силен Ливърпул на финала на Шампионската лига в Париж в събота. Другите два важни трофея, спечелени по-рано – първенството и Суперкупата на Испания, доказват отличната работа, единство и приятелство между завърналият се след седем години в клуба италиански треньор Карло Анчелоти и трудолюбивият преливащ от качество "кралски" тим!
  Цели деветима футболисти от този състав грабнаха пета "Ушата" купа за девет години, уникално постижение, което запечатаха на прекрасна снимка при фиестите на стадион "Сантяго Бернабеу" в неделя вечер: Марсело, Карим Бензема, Лука Модрич, Каземиро, Начо Фернандес, Иско Аларкон, Гарет Бейл, Дани Карбахал и Тони Крос. Само още бившият им съотборник Кристиано Роналдо (първата е с Манчестър Юнайтед), вечните легенди на Реал Алфредо Ди Стефано и Хосе Заррага и на Милан Паоло Малдини имат толкова евротрофеи, рекордьор с шест остава лидерът и бивш почетен президент на Реал Франсиско "Пако" Хенто (починал преди шест месеца).
  Трима герои от фотографията приключват договори с мадридският гранд в края на юни и го напускат – Иско, Гарет, Марсело, за тях неделният тур из улици и институции в Испанската столица бе празник с кисело-сладък вкус, но народната обич получена наживо от близо половин милион фенове не може да им отнеме никой.
  30-годишният Франсиско Аларкон Суарес не получи игрови минути от Анчелоти в двубоите от Шампионската този сезон, но приносът му за трофея няма как да не бъде отчетен, защото помагаше в ежедневната подготовка на тима за всички турнири. Изключителната му класа, техничност, точни пасове, оригиналност, помощ за създаване на положения, съпричастност и добър характер го направиха обичан колега в тима вече девет сезона. Затова и съотборниците му го хвърляха във въздуха на ръце на нощната фиеста на "Бернабеу" в неделя, показвайки обичта и признателността си, както и че вече е легенда тук.
  Купен от Малага по лично настояване на великият Зинедин Зидан (като съветник на президента Флорентино Перес и помощник на Анчелоти в първия му етап) през лятото на 2013 година, Иско се адаптира към красивия атакуващ стил на "белия балет", за да стане ключов в последните минути на редовното време и в продължанията на първия мадридски еврофинал Реал – Атлетико в Лисабон'2014 за обрата на "кралете", давайки кислород, изненада и създавайки положението за Марсело за 3:1. В началото на 2017 година дойде най-силният му етап, успявайки да измести преследваната от контузии суперзвезда Гарет Бейл от несменяемото дотогава ББС (с Кристиано и Карим) и да стане титуляр. Иско игра в четирите финала от ШЛ (основен в Кардиф и Киев), без този в Париж.
  Раздели се с емоционално писмо с Реал, а севилският Бетис Баломпие на Мануел Пелегрини настоява за рпивличането му:
  "В Малага имах споразумение с друг тим, но Реал Мадрид почука на вратата, а на този клуб не може и не трябва да се отказва, макар да има изключения. Помня, как говорех на близките: Мадрид от много години не е печелил, но чувствам как Шампионската идва… И дойде ДЕСЕТАТА, всичко след нея е история. Клубът направи да се сбъднат всичките ми детски мечти, спечелих немислими трофеи, играх с най-добрите, срещнах невероятни хора… Прекарах си супер и не могат да ми вземат изтанцуваното ..", пише Иско с благодарности към всички в Реал.
  Порита три минутки срещу Пари Сен Жермен в Париж и четири срещу Челси на "Бернабеу", игра необяснимо малко цял сезон, може би по нареждане от върха заради нежеланието да бъде трансфериран и възстанови част от огромната инвестиция. Гарет дойде преди девет лета от Тотнъм като галактически трансфер на Флорентино Перес (105 млн.евро), с хубави прояви в ББС бе признат сред най-добрите в света. Донесе Кралска купа на Испания на Реал на Анчелоти с гол след незабравим галоп по левия фланг надбягвайки Бартра на "Местая", заради което бе кръстен "експреса от Кардиф", Месец по-късно, в края на май, вкара победен втори гол на Атлетико (4:1) след пас от приятеля Модрич, донесъл "Десетата" корона на Европа. Изпълни с успех дузпа срещу "рохибланкос" на финала в Милано за "Единадесетата", пропусна следващия в родния Кардиф с контузия и донесе "Тринадесетата" с дубъл (гол красавец от задна ножица!) в Киев'2018. Същата нощ загатна, че си тръгва, след напускането на Кристиано и Зидан остана, но без да се възползва от шанса за лидер на тима, размекнат от семейни проблеми остави диригентсвото на Бензема и Модрич.
  Многобройни контузии (21-25), неразположения и същевременно редовни голф-игри влошиха отношенията със Зидан, който го извади от състава, а клубът се чудеше как да го продаде и се освободи да плаща суперзаплатата 17 млн. евро нетна (35 бруто), но не дойдоха достойни оферти. Мадридистите пък го намразиха заради моментите на пасивност на терена и празника с националния отбор подскачайки зад знаме "Уелс, голф, Мадрид" (изтълкувано като преференциите на Гарет).
  Анчелоти призна класата му, но го пусна само в един-два незначителни мача, шанс за раздяла с публиката имаше само на празнуването на 14-тата Ушата купа. Гарет остана джентълмен до края – благодари на всички в клуба за прекрасните години в Реал.
  Облече бялата фланелка с номер 12 на гърба за последен път на "Стад дьо Франс" в Париж, за да вдигне триумфално "Четиринадесетата" купа на Европа за Реал Мадрид, своя пета с тима (и златен медал) и рекорден 25-ти трофей с клуба на живота си, надцаквайки дори легендата Пако Хенто! В тридневните празници изригваха вулкани от разностилни емоции от сърцето на 34-годишният бразилски защитник докато разнасяше "Ушатата" купа в катедралата Алмудена, кметството и сградата на област Мадрид, по улиците, качен на открития клубен бус с тима, и на стадион "Бернабеу" да празнува с ръководители и фенове.
  "Да спечелиш Шампионската е експлозия от огромно удоволствие и живота ти минава за секунди като на кинолента, от детските мечти…", беше признал пред журналисти и кореспондентката на BGfootball.com Марсело преди да поемат за последния рунд в Париж. Да я спечелиш пет пъти е велико! А като капитан-наследник на преминалия в Пари Сен Жермен Серхио Рамос, този сезон вдигна още две важни – Суперкупата на Испания (в Саудитска Арабия) и шампионската на Испания, за която имаше специална фиеста на "Бернабеу" и площад Сибелес.
  А статуята на великата богиня на плодородието и майка земя Сибелес (Кибела) закичи два пъти с флаг и шалче на Реал Мадрид за корона пред ститици хиляди фенове изпълнили площада с петте големи входящи улици.
  Мулатът с рошаво-къдрав облак коси, обгърнал с бразилското знаме на кръста, надиплил пет големи златни пръстена на ръцете за всяка от купите на Европа (традицията постави приятелят му Кристиано през 2014) танцуваше и пееше с феновете песните за Мадрид, посвещаваше им гръмко трофеите и ги молеше за уважение, когато се бяха развикали "Мбапе, шиб..як". Плака няколко пъти при мисълта, че напуска любимия клуб след 16 верни години служба, а колегите му го подхвърляха във въздуха на 50 метра височина на върха на специялния куб-сцена в празничната нощ на Бернабеу, окъпан от светлини и с 80 000 дерящи гърла "Марсело, остани".
  Защото той, наследникът на маестро Роберто Карлош и привлечен от Рамон Калдерон и Предраг Миятович, е живата легенда на фантастичното десетилетие на триумфи на Реал: тръгнали от стопиране на ранните отпадания, драматичните евро-полуфинали и покорен Барселона при вожда Жозе Моуриньо, към триумфалните серии с Татко Карло и Зизу, през възстановяването от болезненото напускане на Кристиано, новите гладиатори Винисус, Родриго, Камавинга, Куртоа до великолепната "Света Троица" Лука Модрич (Златна топка'2018)-Крос-Каземиро и голаджията Карим Бензема, изковали заедно 26 победи и 4 ремита (в 38 мача, 80:31 гола) за предсрочно спечелване на 35-та титла на Испания и невероятни три обрата в елиминациите на Шампиопнската срещу ПСЖ, Челси, Манчестър Сити плюс финала с Ливърпул, за да тръшнат най-силните и богати клубове в света!
  Наред със сърцатата игра в защита, дуелите с Меси и други големи нападатели, бързите акции по лявото крило и прекрасни асистенции (най-много за Кристиано), в 546 изиграни мача! запазена марка "Марсело" е включването като късна резерва на финала в Лисабон'2014 – ключово за обрата над Атлетико и с забит трети гол (в продълженията), пасът за Асенсио на финала в Кардиф'2017 и този за първия гол на Гарет (задната ножица) на Киев'2018. Да, може последният сезон атлетът Ферланд Менди да го надви за титулярното място, но капитан Марсело демострира класата при всяко появяване на зелената трева, а и не спря да помага с всичко на новите футболисти да се нагодят към Мадрид.
  По-голямият му син Енцо изглежда е наследил таланта, вече е звезда на младежката формация на Реал. Дали ще поиграе година-две в Европа (Италия или Англия) или ще остане за помощник и посланник на Реал Мадрид по света, "Бернабеу" завинаги остава негов дом.
  Клубът със сигурност ще направи корекции в състава на отбора за новия сезон, Анчелоти почива, ще поработи над новия тим, очаква се да бъдат продадени Йович, Мариано, ако може Вайехо, Васкес, Азар (макар да обеща на феновете, че ще се стегне и раздаде за тях), Себайос, дори Асенсио при добри оферти.
  Немският национал Антонио Рьодигер току що дойде като свободен играч от Челси да подсили защитата на "викингите". Приятелят на Тони Крос и Еден Азар ще бъде представен в понеделник на скромна церемония в спортната база във Валдебебас, без публика. "Кралете" представиха оферта от 60 млн.евро (до 70 вариативни може да стигне) за 22-годишният френски опорен халф Урелиен Чуамени на Монако, но Пари Сен Жермен надцаква със 100 млн., дори ползва Мбапе да навива колегата си. Катарските собственици на ПСЖ вече отмъкнаха Мбапе и Нуно Мендеш от Мадрид с недостижими пари.